RETTENS DOM (Appelafdelingen)

9. september 2010

Sag T-17/08 P

Marta Andreasen

mod

Europa-Kommissionen

»Appel — personalesag — regnskabsfører i Kommissionen — disciplinærsag — fjernelse fra tjenesten — processuelle garantier — effektiv domstolsbeskyttelse«

Angående: Appel af dom afsagt af EU-Personaleretten (Anden Afdeling) den 8. november 2007 i sag F-40/05, Andreasen mod Kommissionen, Sml. Pers. I-A-1, s. 337, og II-A-1, s. 1859, med påstand om ophævelse af denne dom.

Udfald: Appellen forkastes. Marta Andreasen bærer sine egne omkostninger og betaler Europa-Kommissionens omkostninger i appelsagen.

Sammendrag

1. Appel — Rettens kompetence — retsspørgsmål — efterprøvelse af en disciplinær sanktions proportionalitet — rækkevidde

(Tjenestemandsvedtægten, bilag IX, art. 10)

2. EU-ret — principper — ret til en effektiv domstolsbeskyttelse — forankret i den europæiske menneskerettighedskonvention — henvisning til Den Europæiske Unions charter om grundlæggende rettigheder

(Art. 263 TEUF og 270 TEUF; Den Europæiske Unions charter om grundlæggende rettigheder, art. 47)

1. Spørgsmålet om en disciplinær sanktions proportionalitet udgør et retsspørgsmål, som følgelig er underlagt Rettens kontrol i forbindelse med en appel, for så vidt som denne kontrol kan udføres, uden at der stilles spørgsmålstegn ved de konstateringer og bedømmelser af de faktiske omstændigheder, der er foretaget af førsteinstansen.

Under en appelsag er formålet med Rettens efterprøvelse dels at undersøge, i hvilket omfang Personaleretten juridisk korrekt har taget hensyn til de kriterier, der er opregnet i artikel 10 i bilag IX til vedtægten, dels at undersøge, om Personaleretten i tilstrækkelig grad har taget stilling til alle de argumenter, som appellanten har fremført vedrørende bedømmelsen af den pålagte disciplinære sanktions proportionalitet.

(jf. præmis 93 og 94)

Henvisning til:

Domstolen, 16. juli 1998, sag C-252/97 P, N mod Kommissionen, Sml. I, s. 4871, præmis 58-64; Domstolen, 6. marts 2001, sag C-274/99 P, Connolly mod Kommissionen, Sml. I, s. 1611, præmis 127 og 128; Domstolen, 29. april 2004, sag C-359/01 P, British Sugar mod Kommissionen, Sml. I, s. 4933, præmis 47; Domstolen, 12. november 2009, Carbone-Lorraine mod Kommissionen, sag C-554/08 P, ikke trykt i Samling af Afgørelser, præmis 71

2. Eftersom den ret, der er forankret i artikel 6, stk. 1, i den europæiske menneskerettighedskonvention, har karakter af et almindelige EU-retlige princip, finder den anvendelse i forbindelse med et søgsmål til prøvelse af en afgørelse truffet af Kommissionen.

Princippet om effektiv domstolsbeskyttelse er et almindeligt EU-retligt princip, der udspringer af medlemsstaternes fælles forfatningstraditioner og er fastslået i nævnte konventions artikel 6 og 13. Dette er i øvrigt blevet bekræftet ved artikel 47 i Den Europæiske Unions charter om grundlæggende rettigheder.

Den domstolskontrol, der foretages af Unionens retsinstanser i forbindelse med et annullationssøgsmål i henhold til artikel 263 TEUF eller i henhold til artikel 270 TEUF, gør det muligt at gennemføre et passende og effektivt søgsmål for en uafhængig og upartisk ret, som omhandlet i artikel 6, stk. 1, i den europæiske menneskerettighedskonvention og i Den Europæiske Menneskerettighedsdomstols praksis, således at det herved under alle omstændigheder er muligt at afhjælpe utilstrækkeligheder og mangler for så vidt angår en disciplinær procedure, som gik forud for sagens indbringelse for Personaleretten.

I denne forbindelse gør annullationssøgsmålet for Personaleretten det muligt for denne at korrigere såvel faktiske fejl som retlige fejl og at efterprøve proportionaliteten mellem den foreholdte fejl og den omtvistede disciplinære sanktion.

(jf. præmis 141, 142, 145 og 146)

Henvisning til:

Domstolen, 3. september 2008, forenede sager C-402/05 P og C-415/05 P, Kadi og Al Barakaat International Foundation mod Rådet og Kommissionen, Sml. I, s. 6351, præmis 335; Domstolen, 16. juli 2009, sag C-385/07 P, Der Grüne Punkt — Duales System Deutschland mod Kommissionen, Sml. I, s. 6155, præmis 178 og 179 og den deri nævnte retspraksis

Retten, 11. juli 2007, sag T-351/01, Schneider Electric mod Kommissionen, Sml. II, s. 2237, præmis 184